Forslag til Rådets forordning (EF) om specifikke foranstaltninger for levende planter og blomsterdyrkningens produkter (96/C 216/09) KOM(96) 261 endelig udg. - 96/0155(CNS)

(Forelagt af Kommissionen den 12. juni 1996)

RÅDET FOR DEN EUROPÆISKE UNION HAR -

under henvisning om traktaten om oprettelse af Det Europæiske Fællesskab, særlig artikel 43,

under henvisning til forslag fra Kommissionen,

under henvisning til udtalelse fra Europa-Parlamentet, og

ud fra følgende betragtninger:

Produktionen af levende planter og blomsterdyrkningens produkter er en vigtig økonomisk aktivitet i en lang række EF-lande;

som følge af den voksende produktion i EF og den øgede import fra tredjelande er udbuddet af disse produkter hastigt stigende; forbruget af disse produkter bør derfor stimuleres;

forbruget af EF-produkter i og uden for EF kan øges bl.a. ved at give nuværende og potentielle forbrugere bedre information og ved bedre at tilpasse produktionen til forbrugernes krav;

de forskellige erhvervsgrene i sektoren spiller en særlig rolle i forbindelse med iværksættelsen af forbrugsfremmende foranstaltninger;

de specifikke foranstaltninger til forøgelse af forbruget bør fremmes gennem finansiel støtte fra EF; det bør regelmæssigt vurderes, om de finansierede foranstaltninger opfylder deres formål;

de således planlagte foranstaltninger skal regulere markedet for levende planter og blomsterdyrkningens produkter, udgifterne til EF's medfinansiering skal derfor betragtes som en intervention i henhold til artikel 3 i Rådets forordning (EØF) nr. 729/70 af 21. april 1970 om finansiering af den fælles landbrugspolitik (1) -

UDSTEDT FØLGENDE FORORDNING:

Artikel 1

EF kan deltage i finansieringen af foranstaltninger, der skal forøge forbruget af levende planter og blomsterdyrkningens produkter fra EF (KN-kode 06), og som foreslås og gennemføres af sammenslutninger, der er repræsentative for aktiviteterne i sektoren.

Artikel 2

1. Formålet med de i artikel 1 omhandlede foranstaltninger er at gennemføre reklame- og pr-kampagner, herunder tilrettelæggelse af og deltagelse i handelsmesser og andre kommercielle arrangementer i og uden for EF.

Hvis der er behov for det, kan der forud for foranstaltningernes gennemførelse foretages markedsundersøgelser for at fastslå forbrugernes holdning og forbrugsmønstret, ligesom de erhvervsdrivende i sektoren i givet fald skal kunne tilbydes rådgivning om marketing.

2. Foranstaltningerne i artikel 1 må ikke vedrøre bestemte mærker eller tilgodese produkter fra en bestemt medlemsstat.

Artikel 3

1. Det finansielle bidrag til de foranstaltninger, der er fastsat ved denne forordning, betragtes som en interventionsforanstaltning til regulering af landbrugsmarkederne i henhold til artikel 3, stk. 1, i forordning (EØF) nr. 729/90.

2. Det finansielle bidrag kan højst udgøre 60 % af de faktiske udgifter til foranstaltningerne.

Artikel 4

De i artikel 1 nævnte foranstaltninger kan indledningsvis højst finansieres af Fællesskabet i en periode på tre år. Der foretages en evalueringsundersøgelse i det sidste år. Formålet med undersøgelsen er at vurdere, i hvor høj grad de i artikel 1 nævnte mål er nået, og om det er hensigtsmæssigt at videreføre indsatsen.

Artikel 5

De i denne forordning fastsatte foranstaltninger og gennemførelsesbestemmelserne til denne forordning henholdsvis defineres og vedtages efter proceduren i artikel 14 i Rådets forordning (EØF) nr. 234/68 af 27. februar 1968 om den fælles markedsordning for levende planter og blomsterdyrkningens produkter (2).

Artikel 6

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

(1) EFT nr. L 94, af 28. 4. 1970, s. 13. Forordningen er senest ændret ved forordning (EF) nr. 1287/95 (EFT nr. L 125 af 8. 6. 1995, s. 1).

(2) EFT nr. L 55 af 2. 3. 1968, s. 1. Forordningen er senest ændret ved forordning (EF) nr. 3290/94 (EFT nr. L 349 af 31. 12. 1994, s. 105).